ΓΡΑΠΤΗ ΕΡΩΤΗΣΗ E-0366/99

υποβολή: Esko Seppänen (GUE/NGL) προς την Επιτροπή

(1 Μαρτίου 1999)

Θέμα: Απολαβές των Επιτρόπων

Δεδομένου ότι στον ευρωπαϊκό Τύπο εμφανίζονται αντιφατικές πληροφορίες σχετικά με τις απολαβές των Επιτρόπων, ερωτώ την Επιτροπή πώς καθορίζεται το ύψος του μισθού και της σύνταξης των Επιτρόπων, ποιό είναι το ύψος της αποζημίωσης απόλυσης την οποία αυτοί δικαιούνται και πώς εφαρμόζονται σε αυτούς οι αφορώσες τους κοινοτικούς υπαλλήλους γενικές διατάξεις απασχόλησης. Ποιές ελαφρύνσεις δικαιούνται οι Επίτροποι όσον αφορά τον ΦΚΕ; Οι εν λόγω ελαφρύνσεις διαφέρουν από αυτές των άλλων υπαλλήλων της ΕΕ;

Απάντηση του κ. Liikanen εξ ονόματος της Επιτροπής

(15 Απριλίου 1999)

Οι αποδοχές και τα επιδόματα των μελών της Επιτροπής είναι ανάλογα με την αποδοχή και τα επιδόματα των υπαλλήλων των ευρωπαϊκών οργάνων όπως καθορίζονται στις ρυθμίσεις για το προσωπικό, συμπεριλαμβανομένου και του κανονισμού του Συμβουλίου, αριθ. 2762/98 της 17ης Δεκεμβρίου 1998, περί αναδρομικής αναπροσαρμογής από 1ης Ιουλίου 1998, των αποδοχών και συντάξεων των υπαλλήλων και του λοιπού προσωπικού των Ευρωπαϊκών Κοινοτήτων καθώς και των σταθμίσεων που εφαρμόζονται σ' αυτά(1).

Οι αποδοχές των μελών της Επιτροπής περιλαμβάνουν τα ακόλουθα στοιχεία:

- βασικό μισθό ίσο με το 112,5 % του μισθού υπαλλήλου του βαθμού Α1/6. Ο μισθός των αντιπροέδρων και του προέδρου της Επιτροπής ισούται με το 125 % και 138 % αντιστοίχως του μισθού υπαλλήλου βαθμού Α1/6 (ο βασικός μισθός των μελών της Επιτροπής υπόκειται σε προοδευτικά αυξανόμενο φόρο - το μέγιστο ποσοστό του οποίου ανέρχεται σε 45 % - καθώς και σε έκτακτη συνεισφορά ύψους 5,83 % για ένα μέρος του μισθού. Τους ίδιους φόρους καταβάλλουν και οι υπάλληλοι των κοινοτικών οργάνων. Επιπλέον, παρακρατάται 1,8 % του μισθού για ασφάλιση ασθένειας και ατυχημάτων);

- επίδομα διαμονής, 15 % του βασικού μισθού;

- ένα σταθερό ποσό εξόδων παράστασης 607,71 ευρώ;

- τα υπόλοιπα επιδόματα που δικαιούνται τα μέλη της Επιτροπής είναι τα ίδια με εκείνα των υπαλλήλων των ευρωπαϊκών οργάνων (εκτός από το επίδομα εκπατρισμού που αντικαθίσταται με το επίδομα διαμονής) όπως ορίζεται στον κανονισμό υπηρεσιακής κατάστασης.

Τα μέλη της Επιτροπής δεν δικαιούνται κανενός είδους επίδομα αποχώρησης. Κατά τη διάρκεια τριών ετών μετά την λήξη της θητείας τους, λαμβάνουν μεταβατικό επίδομα που υπολογίζεται ως ποσοστό επί του βασικού μισθού και κυμαίνεται ανάλογα με τον αριθμό ετών θητείας τους στην Επιτροπή. Το μεταβατικό επίδομα υπόκειται σε κοινοτικό φόρο.

Τα μέλη της Επιτροπής μετά την αποχώρησή τους δικαιούνται σύνταξης δια βίου η οποία καταβάλλεται μετά την συμπλήρωση του 65ου έτους της ηλικίας τους. Υπολογίζεται επί ποσοστού 4,5 % του βασικού μισθού για κάθε έτος υπηρεσίας. Δεν μπορεί ωστόσο να υπερβεί το 70 % του τελευταίου βασικού τους μισθού. Η σύνταξη υπόκειται σε κοινοτικό φόρο.

Δεν υπάρχουν ειδικές ρυθμίσεις σχετικά με "τους κανονικούς όρους εργασίας" που να εφαρμόζονται στα μέλη της Επιτροπής.

Το Βέλγιο αντιμετωπίζει τα μέλη της Επιτροπής ως μέλη διπλωματικού σώματος. Ως εκ τούτου τυγχάνουν ορισμένων πλεονεκτημάτων που το Βέλγιο παρέχει στους διπλωματικούς υπαλλήλους των κρατών μελών που είναι διαπιστευμένοι σ' αυτό, ιδιαίτερα όσον αφορά την αγορά ειδών προσωπικής χρήσης. Η Επιτροπή διερωτάται κατά πόσον οι φορολογικές απαλλαγές (ΦΠΑ και ειδικοί φόροι κατανάλωσης) που παρέχονται στους διπλωματικούς υπαλλήλους των κρατών μελών στην Ευρωπαϊκή νωση καθώς και στους εξομοιούμενους προς αυτούς υπαλλήλους, (π.χ. μέλη της Ευρωπαϊκής Επιτροπής) συμβιβάζονται με την πορεία της νωσης προς την ολοκλήρωση. Η Επιτροπή αποφάσισε να προβεί σε μία διεξοδική αξιολόγηση της κατάστασης ώστε να προσδιορίσει τις κατάλληλες νομοθετικές πρωτοβουλίες. Εξάλλου παραπέμπει το Αξιότιμο Μέλος του Κοινοβουλίου στην απάντησή της στην γραπτή ερώτηση Ε-3878/98 του κ. De Coene(2).

Οι μόνιμοι υπάλληλοι και το λοιπό προσωπικό (έκτακτοι και επικουρικοί υπάλληλοι) δεν έχουν διπλωματικό καθεστώς. Ωστόσο, όσοι έχουν σύμβαση τουλάχιστον ενός έτους μπορούν κατά την ανάληψη των καθηκόντων τους σε ένα από τα κοινοτικά όργανα στο Βέλγιο να τύχουν απαλλαγής από τον ΦΠΑ κατά την αγορά ορισμένων ειδών προσωπικής χρήσης, για χρονική περίοδο δώδεκα συνεχών μηνών κατά τη διάρκεια δύο ετών, αρχής γενομένης από την ημερομηνία έναρξης υπηρεσίας.

(1) ΕΕ L 346 της 22.12.1998.

(2) ΕΕ C 325 της 12.11.1999.